### Διευκρινίσεις για τις Πρακτικές Γλωσσικές Ασκήσεις (ΠΓΑ)

Το μάθημα «DAY 01: Πρακτικές Γλωσσικές Ασκήσεις» είναι προαπαιτούμενο για τη συνέχιση των σπουδών στο 5ο εξάμηνο, παρέχει δηλαδή το δικαίωμα παρακολούθησης μαθημάτων τύπου Β (5ο ως 8ο εξάμηνο). Ο προβιβάσιμος βαθμός στο μάθημα αυτό είναι ο μέσος όρος που προκύπτει από τους προβιβάσιμους βαθμούς των τεσσάρων μαθημάτων γλώσσας (Γλώσσα Ι, ΙΙ, ΙΙΙ και IV) που προσφέρονται στα τέσσερα πρώτα εξάμηνα σπουδών.

Συγκεκριμένα η διάρθρωση των ΠΓΑ έχει ως εξής:

**Μαθήματα, ώρες διδασκαλίας, παρακολούθηση και εξετάσεις**

1. Υπάρχουν τέσσερα μαθήματα ΠΓΑ, τα οποία διδάσκονται στα τέσσερα πρώτα εξάμηνα των σπουδών: Γλώσσα Ι (Α΄εξάμηνο), Γλώσσα ΙΙ (Β΄εξάμηνο), Γλώσσα ΙΙΙ (Γ΄εξάμηνο), και Γλώσσα IV (Δ΄εξάμηνο). Τα μαθήματα αυτά έχουν ξεχωριστούς κωδικούς (SPR 1, SPR 2, SPR 3 και SPR 4) και ξεχωριστή εξέταση.
2. Τα μαθήματα αντιστοιχούν στα επίπεδα του Κοινού Ευρωπαϊκού Πλαισίου Αναφοράς για τις Γλώσσες ως εξής:

Γλώσσα Ι 🡪 Β1+

Γλώσσα ΙΙ 🡪 Β2

Γλώσσα ΙΙΙ 🡪 Β2+

Γλώσσα IV 🡪 Γ1

1. Ο φοιτητής θα πρέπει να έχει περάσει **και** τα τέσσερα μαθήματα Γλώσσας, προκειμένου να συνεχίσει τις σπουδές του στο 5ο εξάμηνο και να έχει το δικαίωμα να παρακολουθήσει μαθήματα Τύπου Β (5ο-8ο εξάμηνο).
2. Τα μαθήματα διδάσκονται έξι (6) ώρες την εβδομάδα το καθένα, εκ των οποίων τρεις ώρες είναι μάθημα κορμού και τρεις ώρες είναι μάθημα εμπέδωσης/εμβάθυνσης. Ανάλογα με τις δυνατότητες του Τμήματος σε ανθρώπινο δυναμικό, προφέρονται και φροντιστηριακά μαθήματα.
3. Η παρακολούθηση των μαθημάτων είναι υποχρεωτική και αφορά τόσο το μάθημα κορμού όσο και το μάθημα εμπέδωσης/εμβάθυνσης.
4. Κατά τη διάρκεια ενός εξαμήνου ο φοιτητής μπορεί να απουσιάσει α) το πολύ έως και πέντε (5) φορές από το μάθημα κορμού και β) το πολύ έως πέντε (5) φορές από το μάθημα εμβάθυνσης/εμπέδωσης. Αν ο φοιτητής υπερβεί τον προβλεπόμενο αριθμό απουσιών, χάνει το δικαίωμα συμμετοχής στις εξετάσεις, συμπεριλαμβανομένης και της εξεταστικής περιόδου του Σεπτεμβρίου, και υποχρεούται να παρακολουθήσει εκ νέου το μάθημα. Αν τυχόν παρά ταύτα προσέλθει στην εξέταση, η όποια βαθμολογία δεν καταχωρείται ούτε «κρατείται» για επόμενη εξεταστική περίοδο.
5. Σε ορισμένες περιπτώσεις προβλέπεται απαλλαγή από την παρακολούθηση μαθημάτων (όχι όμως και από την υποχρέωση οι φοιτητές να δηλώσουν τα μαθήματα και να συμμετέχουν στις εξετάσεις). Οι περιπτώσεις απαλλαγής από την παρακολούθηση των μαθημάτων είναι οι εξής:

* Φοιτητές με πιστοποιητικό γλωσσομάθειας Γ, απόφοιτοι της Γερμανικής Σχολής και Έλληνες του εξωτερικού με Abitur ή Matura από γερμανόφωνες χώρες απαλλάσσονται από την υποχρεωτική παρακολούθηση και των τεσσάρων μαθημάτων Γλώσσας.
* Φοιτητές, οι οποίοι έχουν πιστοποιητικό γλωσσομάθειας B2, απαλλάσσονται από την παρακολούθηση των μαθημάτων «Γλώσσα Ι» και «Γλώσσα ΙΙ».
* Φοιτητές, οι οποίοι έχουν πιστοποιητικό γλωσσομάθειας Β1 ή Α πρέπει να παρακολουθήσουν και τα τέσσερα μαθήματα Γλώσσας.

1. Κατά την εγγραφή τους οι φοιτητές του πρώτου εξαμήνου καταθέτουν αντίγραφα των πιστοποιητικών γλωσσομάθειας που κατέχουν στη Γραμματεία, η οποία καταχωρεί τα στοιχεία σε ένα αρχείο και το κοινοποιεί στους υπεύθυνους διδάσκοντες των ΠΓΑ. Φοιτητές που στη συνέχεια αποκτούν πιστοποιητικό γλωσσομάθειας Β2, Γ1 ή και Γ2 κατά τη διάρκεια των σπουδών τους, καταθέτουν αντί­γραφο του πιστοποιητικού αυτού στη Γραμματεία και απαλλάσσονται από την υποχρέωση παρακολούθησης των αντίστοιχων μαθημάτων.
2. Σε όλα τα μαθήματα (Γλώσσα Ι, ΙΙ, ΙΙΙ και IV) εξετάζεται τόσο ο γραπτός όσο και ο προφορικός λόγος, με βαρύτητα στον τελικό βαθμό: 60% ο βαθμός της γραπτής εξέτασης προς 40% ο βαθμός της προφορικής εξέτασης. Ο φοιτητής θα πρέπει να πάρει τη βάση (πέντε) τόσο στη γραπτή όσο και στην προφορική εξέταση, προκειμένου να κατοχυρώσει το μάθημα. Φοιτητές που βρίσκονται στο 5οκαι άνω εξάμηνο μπορούν να εξεταστούν στο μάθημα «Γλώσσα IV» και κατά την εξεταστική περίοδο του Φεβρουαρίου. Διευκρινίζεται ότι, όπως σε όλα τα μαθήματα του Τμήματος, έτσι και εδώ, δεν «κρατείται» κανένας βαθμός, ούτε της προφορικής, ούτε της γραπτής εξέτασης για επόμενη εξεταστική περίοδο.

**Καταχώρηση βαθμών και κατοχύρωση μαθήματος**

1. Το κάθε ένα από τα τέσσερα μαθήματα Γλώσσας (Γλώσσα Ι, II, III και ΙV) δηλώνεται από τους φοιτητές στην πλατφόρμα my-studies με τον κωδικό του (SPR 1, SPR 2, SPR 3 και SPR 4) σε συγκεκριμένο χρονικό διάστημα που ορίζει κάθε φορά η Γραμματεία. Στο τέταρτο εξάμηνο οι φοιτητές θα πρέπει να δηλώσουν **επιπλέον** και το μάθημα «Πρακτικές Γλωσσικές Ασκήσεις» με τον κωδικό DAY 01, προκειμένου να καταχωρηθεί στο βαθμολόγιο αυτό ο τελικός βαθμός του μαθήματος, ο οποίος προκύπτει ως μέσος όρος από τους (προβιβάσιμους) βαθμούς των τεσσάρων μαθημάτων Γλώσσας.[[1]](#footnote-1) Για τον υπολογισμό του βαθμού πτυχίου, ο τελικός αυτός βαθμός έχει συντελεστή βαρύτητας τρία (3), πολλαπλασιάζεται δηλ. επί τρία, και αντιστοιχεί σε 10 ευρωπαϊκές πιστωτικές μονάδες (ECTS).

Υπενθυμίζεται ότι η προβιβάσιμη βαθμολογία στο μάθημα «DAY 01: Πρακτικές Γλωσσικές Ασκήσεις» (επιτυχής εξέταση και στα τέσσερα μαθήματα γλώσσας με κωδικό SPR 1, SPR 2, SPR 3 και SPR 4) είναι απαραίτητη προϋπόθεση για να αποκτήσει ο φοιτητής το δικαίωμα παρακολούθησης των Μαθημάτων Τύπου Β (5ο-8ο εξάμηνο).

**Τι προβλέπεται για τους φοιτητές παλαιότερων συστημάτων των ΠΓΑ**

1. Το παραπάνω περιγραφόμενο σύστημα τέθηκε σε ισχύ το ακαδημαϊκό έτος 2016/17. Όσοι φοιτητές εισήχθησαν στο Τμήμα το 2015/16 και προγενέστερα και δεν έχουν εξεταστεί επιτυχώς στα τότε μαθήματα γλώσσας, εντάσσονται στο μάθημα «Γλώσσα IV», δηλ. οφείλουν να εξεταστούν στο μάθημα «Γλώσσα IV» και να έρθουν σε συνεννόηση με την Γραμματεία για την δήλωση του μαθήματος.

1. Όπως ισχύει για όλα τα μαθήματα, έτσι και στα μαθήματα των ΠΓΑ δεν μπορεί να γίνει καταχώρηση βαθμού αν το μάθημα «DAY 01: Πρακτικές Γλωσσικές Ασκήσεις» δεν έχει δηλωθεί προηγουμένως στο my-studies, ακόμα κι αν ο φοιτητής έχει περάσει όλες τις επιμέρους εξετάσεις. [↑](#footnote-ref-1)